
Whakarakatira te tākata, 
ahakoa ko wai, ahakoa nō hea.

Mahere Hinoka
I te tau 2021, ka tono te Tari Rakapū Tākata Whaikaha (DPO) ki a DBI ki te kawe
aroturuki taki-whaikaha mō te pai o te kāwanataka o Aotearoa ki te whakatinana i te Hui Taumata Mōtika Whaikaha a te Rūnaka Whakakotahi i kā Iwi o te Ao (UNCRPD) i
Aotearoa nei. I whiri te Rakapū DPO i kā tautoko me kā ratoka hai aroturuki. Nō te
takika a DBI i tēnei hurika aroturuki, ka nui hoki kā panonitaka i te rākai whaikaha. Hai tauira, i whakatūria te Manatū Whaikaha i te Hūrae, i te tau 2022.

I te Maehe 2024, i tau kā ārikarika ki ruka i ētahi ratoka tautoko whaikaha me kā pūtea tautoko, ā, nō muri mai i tētahi arotake motuhake i te Akuhata 2024, i panonihia anō ētahi anō āhuataka o te Manatū hou.

I kohikohi te tīma aroturuki taki-whaikaha i te rarauka mā te uiui, mā kā rōpū arotahi me tētahi uiui ā-motu. Ko kā rarauka kua whārikihia i tēnei pūroko he aro pū ki kā tākata whaikaha, ō rātou whānau, aiga me kā kaitautoko tata e pā ana ki ō rātou kare ā-roto me ō rātou tirohaka ki te whakapāpā me te whiriwhiri kōrero a te Manatū Whaikaha ki te hapori whaikaha mō te Manatū me kā panonitaka i Māehe 2024. 

Tērā hoki e pūkana mai ana ko kā manako me kā wawata mō kā tukaka whakapāpā me kā tukaka whiriwhiri kōrero a te kāwanataka ki te hapori whaikaha hai kā tau e heke mai. 
Kā Kiteka Matua
Manatū Whaikaha
I raro i Te Tiriti o Waitangi, me mātua whiriwhiri kōrero te kāwanataka ki te taha o kā tākata whaikaha Māori. I waihaka mai te kāwanataka i tētahi honoka ki kā tākata whaikaha Māori me te karauna arā ko te 'Kāhui Takitoru Mahitahi''. 

I whakaaro kā rakatira o te rākai whaikaha inā te kaha o te mahi tahi me te whiriwhiri kōrero i waeka i kā tākata whaikaha, i kā tākata whaikaha Māori me te Karauna i raro i te Mahitahi nei, i te timatataka mai o te Manatū. 

Heoti, nō muri tata mai i tōhona whakatūtaka, ka aukatia mai o te whakapāpā ki te huka whaikaha, he take matawhaiaro nō te takata rānei, he panotaka rānei nō roto i te Manatū. I pākia kā rakatira Māori me kā rakatira Moana-nui-a-Kiwa rākai whaikaha e ēnei panonitaka, me te whakaaro i a rātou kua waimeha, kua karo rānei ō rātou whakaaro. Hai tā ētahi rakatira kāore te Manatū i te rite kia motuheka te mahitahi ki te hapori whaikaha. Tā kā kaiuru i āta tohu ai ko te rite tonu o te kāwanataka ki te whakatau i kā matea hapori whaikaha me te whakaea i aua matea hapori. Ka timata ana kā tukaka whiriwhiri, ka whakaaro ake kā kaiuru kua oti kē te nuika o kā whakatau. Tā kā rakatira o te rākai whaikaha mātua te whaikaha hai hoahoa, hai ārahi i te pūnaha whakaumu, kaua ko te whiriwhiri kōrero noa iho. Waihoki, ehara te whiriwhiri kōrero i muri kē mai i te whakatau i te whiriwhiri kōrero.

Kā Panonitaka Ture Hoko me Kā Ratoka Taputapu me te Whakarerekē
I āta tohu mai kā kaiuru i te koikore o te whiriwhiri kōrero e pā ana ki tā 18 o Māehe 2024 panonitaka ki kā Ture Hoko me Kā Ratoka Taputapu me te Whakarerekē (EMS). He tāmi ēnei panonitaka i te tokomaha i te hapori whaikaha. Tā kā kaiuru kāore ēnei panonitaka i tautohu i kā matea tākata me kā tuakiri pūtahi pēnei i kā tākata whaikaha Māori, me kā tākata Moana-nui-a-Kiwa. I mea te Manatū tērā ētahi tākata whaikaha i whakapākia, ekari i pau te wā, tē whiriwhiri kōrero whānui ai ki te hapori whānui, ki kā kaipupuri tahua pūtea, me kā kaikawe ratoka. Kāore he pāroko tūmatanui ā mutu noa ā Āperira 2024, i rakirua ai ētahi kaiuru he aha te pāka mai o rātou ki ēnei panonitaka. Tērā hoki te rakirua o kā kaikawe ratoka me kā kaipupuri tahua pūtea nā te koretake o te whakawhitiwhiti kōrero. Nā te pae pāpori kē ētahi kaiuru i mōhio ai ki kā panonitaka. Manohi anō, nō te whakapuakika rawa kātahi ētahi ka mōhio ki ō rātou āheika tautoko. Nō muri rawa i kā panonitaka i Māehe, tērā te arotake motuhake ka tū, me te aha, koretake tonu te whiriwhiri kōrero.

Nā te panoni ohotata i auhi ai te hapori whaikaha. Ko kā kare ā roto i whākai mai ai te huka kaiuru ko te kaniāwhea, ko te maurirere, me te mānukanuka ki ō rātou matea tautoko mō kā raki e heke mai. Nā te koretake o te whiriwhiri kōrero me te whakapāpā e waimeha nei te whakapono o kā tākata whaikaha ki te Manatū me te Kāwanataka.
Ko kā Tūmanako me kā Tohutohu
Nā kā kaiuru kā tohutohu i tuku mai mō te wāhi ki te kouka o te whakapāpā me te whiriwhirikōrero ki te hapori whaikaha, arā:
· He whakatōrōpuku i te raukaha o kā tākata whaikaha, o kā whānau hauā, o kā turi Māori, e taea ai e rātou te whakapāpā me te whiriwhiri kōrero, kia tōrōpuku, kia kouka anō hoki.
· He wawe, he rite tonu te whakapāpā me te whiriwhiri kōrero.
· He whakaū i te motuhekataka o te whakapāpā me te whiriwhiri kōrero, koi kīia he kutu kau noa.
· He whiriwhiri kōrero, he whakapāpā ki te whānui, ki te whāroa o te huka whaikaha me kā tari whaikaha.
He āwhina i kā āpiha kāwanataka ki kā whakakuku me kā mātauraka taki-whaikaha i raro i kā kawa o te UNCRPD, tae atu ki kā pūkeka whakapā, whiri kōrero kouka nei ki te hapori whaikaha.

